**Informatīvais ziņojums “Par Latvijas pievienošanos Starptautiskajai reliģijas brīvības aliansei”**

Latvijas Republikas ārlietu ministrs Edgars Rinkēvičs ir saņēmis ASV valsts sekretāra Maika Pompeo (*Mike Pompeo*) ielūgumu pievienoties Starptautiskajai reliģijas brīvības aliansei (*International Religious Freedom Alliance*), kuras dibināšana plānota 2020. gada 5. februārī Vašingtonā, Amerikas Savienotajās Valstīs (turpmāk – ASV).

Starptautiskās reliģijas brīvības alianses (turpmāk - Alianse) izveide ir ASV prezidenta Donalda Trampa administrācijas iniciatīva. ASV administrācija uzskata, ka tiesību uz reliģijas brīvību ierobežojumi sasnieguši visu laiku augstāko līmeni un ietekmē vairāk nekā 80 procentus pasaules iedzīvotāju. Reaģējot uz šo krīzi, 2019. gada jūlijā ASV valsts sekretārs M. Pompeo paziņoja par plāniem izveidot Starptautiskās reliģijas brīvības aliansi. ASV prezidents D. Tramps atkārtoja šo aicinājumu augsta līmeņa pasākuma laikā Apvienoto Nāciju Organizācijā 2019. gada septembrī. Alianses mērķis ir pastiprināt tiesības uz reliģijas un ticības brīvības aizsardzību visā pasaulē un prasīt atbildību tiem, kas pārkāpj tiesības uz reliģijas vai ticības brīvību. Alianses uzdevums ir radīt platformu, lai koordinētu valdību, parlamentāriešu un pilsoniskās sabiedrības centienus šo tiesību veicināšanā, kā arī kopīgi iestāties pret vajāšanām reliģiskās pārliecības dēļ.

Alianses pamats ir ANO Vispārējās cilvēktiesību deklarācijas (*Universal Declaration of Human Rights*) 18. pants, kas paredz tiesības mainīt savu reliģiju vai uzskatus, būt neticīgam, kā arī vienam vai sabiedrībā lūgties, godināt un nodarboties ar citām reliģiskām darbībām. Alianses izveides pamatā ir arī citi starptautiski un reģionāli dokumenti.

No Eiropas Savienības valstīm ASV valsts sekretāra M. Pompeo ielūgumu piedalīties 2020. gada 5. februāra dibināšanas pasākumā Vašingtonā saņēmušas Latvija, Igaunija, Lietuva, Ungārija, Norvēģija, Polija, Zviedrija, Slovākija, Vācija, Nīderlande, Spānija, Čehija, Īrija, Austrija, Grieķija.

Ārlietu ministrija uzskata, ka Latvijas iesaistīšanās Aliansē būs svarīgs solis mūsu stratēģiskās partnerības ar ASV stiprināšanā.  Alianses izveidošana ir ASV prezidenta D. Trampa nozīmīga politikas iniciatīva, kuras īstenošanai tiešu uzmanību pievērš ASV valsts sekretārs M. Pompeo. Lai gan drošības politikas joma ir Latvijas un ASV divpusējās sadarbības pamats, Latvijai ir svarīgi stiprināt sadarbību ar prezidenta D. Trampa administrāciju plašākā jautājumu lokā, ne vien paļaujoties uz ASV atbalstu mūsu drošības vajadzībām, bet arī sniedzot saviem stratēģiskajiem partneriem atbalstu viņiem būtiskos starptautiskās politikas jautājumos.  Latvijas atbalsts un dalība Aliansē sniedz iespēju apliecināt Latviju kā uzticamu un politiski līdzīgi domājošu sabiedroto.

Latvijas pievienošanās Aliansei atbilstu ASV un Baltijas valstu prezidentu 2018. gada 3. aprīļa kopīgajā deklarācijā teiktajam, ka mūsu partnerība ir balstīta kopīgos centienos uzturēt demokrātijas, indivīda brīvību un tiesiskuma principus.  Latvijai ir jāizmanto tās iespējas, kur mūsu un ASV intereses starptautiskajā politikā saskan, kā tas ir Alianses gadījumā ar atbalstu vienai no cilvēktiesību pamatbrīvībām – reliģijas brīvībai. Kopīga iestāšanās pret vajāšanām reliģiskās pārliecības dēļ palīdzēs stiprināt šīs brīvības starptautiskā mērogā. Ārlietu ministrija arī iepriekš ir iniciējusi atbalstu reliģijas brīvības tematikai, vēstnieku līmenī piedaloties ASV organizētajās reliģijas brīvības ministru sanāksmēs Vašingtonā.

Ārlietu ministrija ir atbalstījusi arī vairākas citas starptautiskas iniciatīvas, kas vērstas uz reliģijas brīvības nostiprināšanu globālā mērogā un iestāšanos pret vajāšanām reliģiskās pārliecības dēļ. Katru gadu Apvienoto Nāciju Organizācijas Cilvēktiesību padomes pavasara sesijā un Ģenerālās asamblejas 3. komitejā Latvija kopā ar pārējām ES dalībvalstīm virza rezolūciju “Reliģijas vai ticības brīvība”, kas tradicionāli tiek pieņemta ar konsensu (vienprātīgi). 2019. gada maijā Latvija kosponsorēja Apvienoto Nāciju Organizācijas rezolūciju, ar kuru 22. augusts tika noteikts par Starptautisko piemiņas dienu reliģijas vai ticības vardarbības upuriem.

Latvijas nacionālais tiesiskais regulējums un prakse atbilst Alianses kritērijiem. Latvijas Republikas Satversmes 99. panta 1.daļa nosaka, ka līdzās tiesībām uz domas un apziņas brīvību ikvienam ir tiesības uz reliģiskās pārliecības brīvību. Latvijas iedzīvotāju tiesības uz reliģijas brīvību garantē Reliģisko organizāciju likums. Latvijā nav pieņemamas reliģiskas neiecietības izpausmes. Latvijā veiksmīgi sadzīvo dažādas reliģiskās kopienas. Sadarbība starp kristiešu konfesijām Latvijā ir starptautiski augsti novērtēta.

Latvijas pievienošanās Aliansei neprasa papildus valsts budžeta līdzekļus.

Ņemot vērā minēto, Ārlietu ministrija uzskata par būtisku pievienoties Aliansei tās izveidošanas brīdī, kad partneru atbalsts no ASV viedokļa ir nozīmīgākais.

Iesniedzējs: ārlietu ministrs Edgars Rinkēvičs

Vīza: valsts sekretārs Andris Pelšs

Rutka 67015981

dace.rutka@mfa.gov.lv